
Status for fusjon: Framdrfitsrapport og kommunikasjonsplan for

fase 1
I sak S 12-07 vedtok styret i møtet 29.3.2007 framdriftsplan for fusjonsprosjektet. I henhold til denne framdriftsplanen skal styret i hvert møte få en orientering om status i arbeidet. I tillegg bes styret i denne saka om å vedta kommunikasjonsplan for prosjektets fase 1.
Framdriftsrapport
Universitetsdirektøren har ikke funnet grunnlag for endringer i framdriftsplanen etter styrebehandlinga. Framdriftsplanen er dermed gjeldende slik den blei lagt fram for styret i mars-møtet. I tråd med framdriftsplanen arbeides det nå med ei kartlegging av personalressurser og videreføring av arbeidet i tenkegruppene.
Kartlegging av personalressurser

Som en del av styrenes beslutningsgrunnlag skal det legges fram en oversikt over personalressursene ved de to institusjonene. Kartlegginga skal gi kunnskap om blant anna alderssammensetning, tilsettingsforhold, formalkompetanse, institutt- og studieprogramtilhørighet og pedagogiske kvalifikasjoner. Oversikten skal gi grunnlag for å vurdere muligheter og begrensinger i forbindelse med etableringa av et nytt universitet (faglige satsingsområder), herunder kompetansebehovet som en følge av pensjonering de nærmeste åra. Kartlegginga omfatter både faglig og teknisk/administrativt tilsatte.

Kartlegginga vil bestå av data som delvis er generert fra lønnssystemet og delvis må innhentes fra den enkelte tilsatte. Universitetsdirektøren arbeider med ei praktisk løsning for gjennomføring av kartlegginga. En høg svarprosent er et avgjørende kvalitetskriterium, og forvaltningen av kartlegginga legges på lavest mulig nivå, slik at instituttene vil få ansvaret for å påse at samtlige ansatte gir de nødvendige opplysningene.
Resultatene av kartlegginga skal legges fram for styret i juni.

Arbeidet i tenkegruppene

Universitetsdirektøren er i ferd med å vurdere hvilke nye tenkegrupper som skal oppnevnes. Blant forslagene til nye grupper er regional utvikling, randsonevirksomhet, administrasjon, forskning, formidling, kunstfagenes forhold til lærerutdanning, internasjonalisering, videre utvikling av det marine kunnskapsområdet og muligheten for nærmere organisatorisk integrasjon mellom samfunnsfagene og de humanistiske fagene. Det er ikke tatt endelig stilling til hvilke grupper som skal oppnevnes i denne omgangen, og Universitetsdirektøren vil gi ytterligere orientering om dette arbeidet i styremøtet.

I oppnevninga av nye og videreføringa av eksisterende tenkegrupper vil bred medvirkning fra tilsatte og studenter på ulike nivå vektlegges.

Kommunikasjonsplan

Universitetsdirektøren legger i vedlegg 1 fram kommunikasjonsplan for prosjektets fase 1. I henhold til avtalen med Statskonsult skal de yte bistand i utarbeidelsen av en interessentanalyse som vil inngå i kommunikasjonsarbeidet.
Kommunikasjonsplanen er presentert for tjenestemannsorganisasjonene.

Innstilling til vedtak:

1. Styret tar framdriftsrapporten til orientering.


2. Styret vedtar kommunikasjonsplan for prosjektets fase 1 med de endringer som kom fram i styremøtet.

